༌། ཁྱད༌པར༌དུ༌བསྔོ་བ་ལྟ་བུ་ཡང་དམིགས་མེད་ཀྱི་ཤེས་རབ་ཀྱིས་རྒྱས་
བཏབ་སྟེ་བསྔོ་བྱའི་དགེ་བ་ཉིད་ཀྱང་ཡོད་མེད་ལས་འདས་པར་ཤེས་པར་བྱ་སྟེ། ཡོངས་སུ་མི་
བསྔོ་བའི་ཚུལ་གྱིས་བསྔོ་བའི་ཚེ་ཆོས་ཉིད་དམ། བདེ་གཤེགས་སྙིང་པོ་ལ་ཡོད་པར་འཛིན་པ་
ལྟ་སྨོས་ཀྱང་ཅི་དགོས། ཆོས་ཅན་ཐམས་ཅད་ཀྱང་ཡོད་མེད་ལས་འདས་པར་ཤེས་བཞིན་པའི་
ཟུང་འཇུག་ཏུ་ཉམས་སུ་ལེན་པ་སྟེ། སྒྱུ་མའི་རྟ་གླང་དུ་ཤེས་པའི་གང་ཟག་གིས་སྒྱུ་མའི་རྟ་གླང་
ངང་ནས་དེ་དག་ཉམས་སུ་ལེན་པ་མི་འདོར་བར་སྒྱུ་མ་ལྟ་བུའི་ངང་ནས་ཀུན་ཏུ་སྤྱོད་པ་ནི།
དེ་དག་སྣང་ཡང་ཡོད་མེད་གང་དུ་ཡང་རང་གི་བློ་ངོ་ནས་ཁས་མི་ལེན་པ་བཞིན་ནོ། །འོན་ཀྱང་
གང་ཟག་དེས་གཞན་དང་རྗེས་སུ་བསྟུན་པའི་ཐ་སྙད་འཇོག་པའི་ཚེ། །འདི་ནི་རྟའོ་འདི་ནི་གླང་
པོའོ། །ཞེས་སོགས་གཞན་ལ་འཇོག་ཏུ་རུང་བ་ལྟར་དུ་བསྟན་པའི་ལྟ་བ་རྙེད་པའི་གང་ཟག་དེ་
དག་གིས་ཀྱང་མཉམ་གཞག་ལྟ་ཞོག །རྗེས་ཐོབ་ཏུ་ཡང་དེ་དག་ལ་ཡང་སྣང་བ་འདི་དག་ལ།
རང་གི་ཤེས་རབ་ཀྱི་ངོས་ནས་ཡོད་མེད་ཀྱི་ཐ་སྙད་འདོགས་པར་མི་བྱེད་ཅིང་འཛིན་པ་གང་
ཡང་མི་བྱེད་མོད་ཀྱི། གཞན་གྱིས་གོ་བར་བྱ་བའི་ཆེད་དུ་ནི། མེད་ཀྱང་ཡོད་དོ་ཞེས། འཇིག་
-283-

བརྩེ་ཆེན་འོད་སྣང་ལས། གློ་བོ་མཁན་ཆེན་བཀའ་འབུམ། ༼ཅ
རྟེན་ངོར་བྱས་བདག་གིས་སྨྲ་བར་བྱེད། །ཅེས་བཤད་པ་ལྟ་བུ་ཐ་སྙད་སྣ་ཚོགས་ཀྱང་འདོགས་
པར་བྱེད་དོ། །དེས་ན་ཉམས་ལེན་གྱི་མཐར་ཐུག་འདི་ལྟ་བུ་གཅིག་དང་བསྟུན་ན་ཆོས་ཉིད་དོན་
དམ་ཡོད་པའི་དགེ་སྡིག་ཡོད་པར་ཁས་བླངས་ནས་བསྔོ་བ་བྱེད་པ་ལ་སོགས་པ་དབུ་མའི་
ཉམས་ལེན་གྱི་གནད་གཅོད་པ་སྟེ། འཁོར་འདས་དབྱེར་མེད་ཀྱི་ལྟ་བས་མ་ཟིན་པའི་བསྔོ་
བ་ལ་མཆོག་ཏུ་བཟུང་བའི་ཕྱིར་རོ།
།འདིར་ཆོས་ཐམས་ཅད་ཡོད་མེད་ལས་འདས་པར་འཆད་
པའི་སྐབས་ཡིན་ཀྱང་། ཆོས་ཉིད་དམ་སྙིང་པོ་ཡོད་པ་དྲང་དོན་དུ་འཆད་པ་ནི་ཀུན་རྫོབ་བདེན་
པར་མེད་ཀྱང༌། དོན་དམ་བདེན་པར་འདོད་པ་དག་གི་ལོག་རྟོག་འགོག་པའི་སྐབས་ཡིན་པས་
སོ། །འདི་འདྲའི་ཉམས་ལེན་བྱེད་པའི་གང་ཟག་གི་རིམ་པ་དང་བསྟུན་ན་སྡོམ་གསུམ་གྱི་སྙིང་
པོ་འཆད་པའི་སྐབས་ཀྱི་གཞུང་དེ་དག་ཐམས་ཅད་རང་ཤེས་སུ་འགྲོའམ་སེམས་པ་ནི་ཅུང་ཟད་
འཕྲོས་པའི་དོན་ནོ། །
དྲི་བ་ལྔ་པ་རྒྱུད་སྡེ་སྤྱི་རྣམ་དུ། ལམ་གཅིག་ལ་འབྲས་བུ་གསུམ་དུ་འདོད་པ་སློབ་
དཔོན་ཟླ་བའི་ལུགས་སུ་བཤད་ནས་དེ་དགོངས་པ་ཅན་དུ་སྨྲའོ། །ཞེས་གསུངས་ན། ཟླ་བས།
དེ་ཕྱིར་མཁས་པ་རིན་པོ་ཆེ་ཡི་གླིང་དུ་ཆས་པའི་སྐྱེ་བོ་ཡིས། །ངལ་བ་ཉེར་སེལ་གྲོང་ཁྱེར་ཡིད་
འོང་བར་དུ་རྣམ་པར་བཀོད་པ་ལྟར། །ཞེས་སོགས་རྩ་འགྲེལ་ལ་བརྟགས་ནས་དཔེ་དོན་
མཚུངས་པར་ཉན་རང་དགྲ་བཅོམ་གནས་སྐབས་ཀྱི་འབྲས་བུར་བཤད་ན་དགོངས་པ་ཅན་དུ་
འཆད་རྒྱུ་གང་ཞིག་ལགས། །ཞེས་པའི་ལན་ནི། འདི་ལ་རྗེ་བཙུན་གོང་མའི་གསུང་གི་སྙིང་པོ་
ལོངས་པའི་སྨྲ་བའི་དབང་ཕྱུག་དག་ནི། དབུ་མ་རྩ་བར། བུད་ཤིང་ཟད་པའི་མེ་བཞིན་དུ། །
ལེན་མེད་རྟེན་མེད་མྱ་ངན་འདའ། །ཞེས་པའི་འགྲེལ་པ་ཚིག་གསལ་དུ། དངོས་བསྟན་ལ་ཉན་
རང་དགྲ་བཅོམ་རྣམས་ལྷག་མེད་དུ་མྱ་ངན་ལས་འདས་ཕྱིན་ཆད་སྐྱེ་བ་གཏན་མི་ལེན་པ་ལྟ་
བུར་གསུངས་པ་ལ། དེ་སྒྲ་ཇི་བཞིན་པ་ཡིན་པའི་ཚེ་ན་མཐར་ཐུག་ཐེག་པ་གསུམ་དུ་འགྲོ་བས།
-284-

སྡོམ་གསུམ་རབ་དབྱེ་ལས་འཕྲོས་པའི་དྲི་ལན་གྱི་སྐོར།
ཟླ་བའི་དགོངས་པ་
ཟླ་བ་ཉིད་ཀྱིས་དེའི་དངོས་བསྟན་དགོངས་པ་ཅན་དུ་འཆད་པ་ཡིན་གྱི།
མཐར་ཐུག །རྗེ་བཙུན་གོང་མས་དགོངས་པ་ཅན་དུ་འཆད་པ་མི་སྲིད་དོ། །ཞེས་གསུངས། ཁོ་
བོའི་རྣམ་ པར་རྟོག་ པ་ ལ་ནི་ འདི་ ལྟར་ཤར་ཏེ། སློབ་དཔོན་ཟླ་བས། སློབ་དཔོན་ཀླུ་སྒྲུབ་
ཞབས་ཀྱི་ལུགས་ལས་ནི། །ཕྱི་རོལ་གྱུར་ལ་ཞི་བའི་ཐབས་མེད་དོ། །ཞེས་དང༌། སློབ་དཔོན་
འཕགས་པས་ཀྱང༌། སངས་རྒྱས་རང་སངས་རྒྱས་རྣམས་དང༌། །ཉན་ཐོས་རྣམས་ཀྱིས་ངེས་
བསྟེན་པ། ། ཁྱོད་ཉིད་གཅིག་པུ་ཐར་པའི་ལམ། །ཞེས་སོགས་ཐེག་པ་ཆེན་པོ་གཅིག་གིས་
རིགས་ཅན་གསུམ་ག་གྲོལ་བར་བཤད་པ་མང་དུ་གསུངས་པ་རྣམས་ནི། ཐེག་པ་ཆེན་པོའི་
ལམ་གྱི་ཕྱོགས་གཅིག་ལྟ་བའི་ཆ་ལས་གྲོལ་བར་ལ་དགོངས་པ་ཡིན་ཏེ། རིགས་ཅན་གསུམ་
ག་ལ་རྒྱུད་སྨིན་བྱེད་ཀྱི་ལམ་སོ་སོར་གསུངས་ཀྱང༌། རྒྱུད་གྲོལ་བྱེད་ནི་སྟོང་ཉིད་རྟོགས་པའི་ལྟ་
བ་ཁོ་ན་ཡིན་པའི་ཕྱིར་རོ། །ཇི་སྐད་དུ། དགྲ་བཅོམ་པ་དང་རང་སངས་རྒྱས། །རྫོགས་པའི་
སངས་རྒྱས་རྣམ་པ་གསུམ། །རྣམ་པར་གྲོལ་བར་མཚུངས་ན་ཡང༌། །བཟང་ངན་ཐབས་ཀྱིས་
འབྱེད་པ་ཡིན། །ཞེས་བཤད་པ་ལྟར་རོ། །རྒྱུད་སྡེ་སྤྱི་རྣམས་འདིའི་སྐབས་དོན་ལ་ནི། མཐའ་
ཐུག་གི་འབྲས་བུ་ལ་ལྟོས་པའི་ཐེག་པ་ཆེན་པོའི་ལམ་འཆད་པ་ཡིན་པས། དེའི་ཚེ་མཐར་ཐུག་
གི་འབྲས་བུ་ཐབས་དང་ཤེས་རབ་ཟུང་དུ་འཇུག་པ་གཅིག་ཁོ་ན་ཡིན་པ་ལྟར་དུ་དེ་ལ་ལྟོས་པའི་
ཐེག་ པ་ ཆེན་པོའི་ལམ་ ཡང་ཐབས་ཤེས་ཡ་བྲལ་མ་ཡིན་པར་ཐབས་དང་ཤེས་ རབ་ཟུང་
ཏུ་འཇུག་པའི་ལམ་གཅིག་ཉིད་ཡིན་ཞེས་སྟོན་པས་ན། སྤྱི་རྣམ་ཉིད་ལས་ཀྱང༌། ལམ་གཅིག་
ལ་འབྲས་བུ་གཅིག་ཏུ་འདོད་པ་དང༌། གནས་སྐབས་ལམ་གསུམ་ལ་མཐར་ཐུག་གཅིག་ཏུ་
འདོད་པ་གཉིས་དོན་གཅིག་པར་གསུངས་པའི་དགོངས་པར་ཡང་ལེགས་པར་གྲུབ་ཅིང༌།
ཐེག་པ་ཆེན་པོ་པ་མཐའ་དག་གིས་བཞེད་པའི་མཐིལ་ཀྱང་འདི་ཁོ་ན་བཞིན་ཡིན་ཏེ། རིན་ཆེན་
འབར་བ་ལས། ས་གསུམ་གང་ཡིན་དྲི་བཅས་དེའི་ཕྱིར། །དེ་ལས་འདས་པ་དམ་པའི་ཡིད་
-285-

བརྩེ་ཆེན་འོད་སྣང་ལས། གློ་བོ་མཁན་ཆེན་བཀའ་འབུམ། ༼ཅ
བརྟན་པ། །ཤེས་རབ་ཐབས་ལྡན་དམ་པའི་ལམ་གཅིག་ཉིད། །ཟབ་ཅིང་རྒྱ་ཆེ་རྟོག་གེའི་ཡུལ་
མ་ཡིན། །ཞེས་གསུངས་སོ། །འདིའི་གནད་མ་གོ་བར་ལམ་ཕྱོགས་རེས་གྲོལ་བར་འདོད་པའི་
ལོག་རྟོག་རྣམས་ནི། བསྟན་བཅོས་སྡོམ་གསུམ་ལས། ལྟ་བ་རྟོགས་པས་ཀླུ་སྒྲུབ་གྲོལ། །ཞེས་
སོགས་རྒྱས་པར་བཤད་པ་ལས་ཤེས་སོ། །མདོར་ན་སློབ་དཔོན་ཟླ་བས་རིགས་ཅན་གསུམ་
ག་ཐེག་པ་ཆེན་པོའམ་ལམ་གཅིག་གིས་གྲོལ་བར་བཤད་པ་དེ་སྒྲ་ཇི་བཞིན་པ་མ་ཡིན་གྱི་ཐེག་
པ་ཆེན་པོའི་ལམ་གྱི་ཕྱོགས་གཅིག་ལྟ་བའི་ཆ་ལས་གྲོལ་བ་ལ་དགོངས་ཞེས་པའོ། །འོ་ན་ཉན་
ཐོས་རྣམས་ལ་ཐེག་པ་ཆེན་པོའི་ལྟ་བ་ཡོད་དམ་ཞེ་ན། ཐེག་པ་ཆེན་པོའི་གང་ཟག་གི་རྟོགས་པ་
དང་མཚུངས་པའི་སྟོང་ཉིད་ཀྱི་རྟོགས་ཚུལ་ཉན་རང་འཕགས་པ་རྣམས་ལ་ཡང་ཡོད་པས། དེ་
དག་ལ་ཡང་ཐེག་པ་ཆེན་པོའི་ལྟ་བ་ཡོད་ཅེས་བཏགས་པའོ། །འདིའི་སྐབས་ཀྱི་སྤྱི་རྣམ་གྱི་
དགོངས་པ་ནི། འདི་ཁོ་ན་ལྟར་ངེས་པར་གནས་སོ་སྙམ་དུ་སེམས་སོ། །ཟླ་བ་གྲགས་པས།
མཐར་ཐུག་གི་འབྲས་བུ་གསུམ་དུ་གསུངས་པ་ནི་དོན་དང་ཚིག་གང་ལ་ཡང་མེད་ཅིང་། དེ་ལྟར་
བཞེད་པ་སྤྱི་རྣམ་ཉིད་ལས་ཀྱང་མི་འབྱུང་ངོ་། །
དྲི་བ་དྲུག་པ། ལྗོན་ཤིང་ལས་རྡོ་རྗེའི་ཆོ་ག་གསུམ་མམ་བཞིས་བསྐྱེད་པ་ཞེས་
གསུངས་པ་ན། དེ་གཉིས་ཀྱི་ཁྱད་པར་ཅི་འདྲ་ཞིག་ལགས། ཞེས་པའི་ལན་ནི། ཧཱུཾ་དང་དེ་ལས་
རྡོ་རྗེ་དང་དེ་ལ་ཧཱུཾ་གིས་མཚན་པ་དང་གསུམ་གྱི་སྟེང་དུ་འོད་ཟེར་སྤྲོ་བསྡུ་ལས་བསྐྱེད་པ་ལྟ་བུ་
ཡིན་ནོ། །ཞེས་བླ་མ་རྣམས་ཀྱི་གསུང་སྒྲོས་ལས་བྱུང་ཞིང་། རྒྱུད་ལས། གཉིས་པ་ལ་ནི་ས་བོན་
བསྡུ། །ཞེས་པའི་ཚིག་དེས་ཟིན་པ་ཡིན་ནོ། །ཞེས་པ་ལུགས་ཀྱི་འགྲེལ་བྱེད་ཁ་ཅིག་བཞེད་ལ།
རྗེ་བཙུན་གོང་མ་རང་གི་གསུང་རབ་ན་གསལ་པོར་ཡོད་པ་མ་མཐོང་ཡང་། གནད་ཀྱི་གསལ་
བྱེད་ལས། རྡོ་རྗེ་འཇིགས་བྱེད་ལ་རྡོ་རྗེའི་ཆོ་ག་ཡན་ལག་དགུ་ལས་བསྐྱེད་པར་བཤད་པའི་
སྐབས་ལས། རྗེས་སུ་དཔག་ན་སྔ་མ་དང་མཐུན་ནམ་སྙམ་མོ། །
-286-

སྡོམ་གསུམ་རབ་དབྱེ་ལས་འཕྲོས་པའི་དྲི་ལན་གྱི་སྐོར།
དྲི་བ་བདུན་པ། བྱང་པ་མཆོད་གནས་ཀྱི་དྲིས་ལན་མངོན་རྟོགས་ཚུལ་བཅོ་ལྔ་པ་
བགྲང་ཚུལ་གསུམ་བཤད་པའི་མན་ངག་ལུགས་ཁོ་ན་ལ་འཁྲུག་ཅན་ཡན་ལག་དྲུག་པ་གཅིག་
བགྲངས་པ། དེའི་ཚེ་འཁྲུག་ཅན་འདི་དང་ཚུལ་བཅུ་བཞིའི་ཟླས་ཕྱེ་བའི་ལས་དང་པོ་པའི་
མངོན་རྟོགས། འབྲིང་པོ་ཨཱ་ལི་ཀཱ་ལི་ལ་ལྟོས་པའི་མངོན་བྱང་མི་མཉམ་པར་སྦྱོར་བ་དང་ཁྱད་
པར་ཅི་ཞིག་མཆིས། ཞེས་པའི་ལན་ནི། དེ་གཉིས་ལ་འཁྲུགས་ཡོད་མེད་ཀྱི་ཁྱད་པར་འབྱེད་ན
ནི་འགྲེལ་པ་ལུགས་ཀྱི་འཁྲུག་ཅན་བགྲང་བ་དང་ཁྱད་པར་མེད་ཅིང་། ཁྱད་པར་གཞན་ནི་འདི་
ལྟར་སྦྱོར་གྱིས་ཁུངས་མེད་པས་ཚད་མ་མི་འགྱུར་ལ། དེ་ཉིད་ཀྱི་ཕྱིར་ཡང་དེ་ཚུལ་བཅོ་ལྔ་པར་
འགྲོ་བ་དཀའ་བར་གནས་སོ། །
དྲི་བ་བརྒྱད་པ། རིན་ཆེན་འབར་བར་སྙིང་པོ་ཀྱེ་རྡོ་རྗེའི་མངོན་རྟོགས་མི་མཉམ་སྦྱོར
ལ་མངོན་བྱང་གསུམ་པ་རྡོ་རྗེར་བཤད་པའི་དགོངས་པ་གང་ཞིག་ལགས་ཞེས་གསུངས་པའི་
ལན་ནི། དེ་ཉིད་ལས། ༀ་ཧཱུྃ་རྡོ་རྗེ་གྲི་གུག་གང༌། །སོ་སོར་རྟོག་པའི་ཡེ་ཤེས་ཉིད། །ཅེས་རྡོ་རྗེ་
རྐྱང་པ་སྨོས་པ་འདི་ཚིགས་བཅད་ཀྱི་དབང་གིས་ཕྱག་མཚན་འགྱུར་ལ་མ་ཐོན་པ་ཉིད་ཡིན་
པར་མངོན་ཏེ། ཐམས་ཅད་གཅིག་གྱུར་ནན་ཏན་བྱ། །ཞེས་པའི་མཆན་རྙིང་པར་ཉི་ཟླ་ཕྱག་
མཚན་དང་བཅས་པ་ཞུ་ནས་འདྲེས་པ་ཞེས་གསུངས། འདི་འདྲ་བ་དུ་མ་ཞིག་འབྱུང་སྟེ། སློབ་
དཔོན་མི་ཐུབ་ཟླ་བའི་སྒྲུབ་ཐབས་ཡན་ལག་དྲུག་པར་ཡང། ཨཱ་ལི་བསྒོམ་པ་ཟླ་བ་སྟེ། །ཀཱ་ལི་
རྟ་བདུན་པ་ཡིན་ནོ། །གཉིས་ཀྱི་བར་ན་ཨཾ་དང་ཧཱུཾ། །དེ་གཉིས་རྡོ་རྗེ་གྲི་གུག་འགྱུར། །ཞེས་
དང༌། རྣལ་འབྱོར་མ་ཀུན་སྤྱོད་ལས། རྡོ་རྗེ་ཕག་མོའི་ཕྱག་མཚན་ལ་རྡོ་རྗེ་རྐྱང་པ་སྨོས་ནས་གྲི་
གུག་གི་གསལ་ཁ་མེད་པ་དང༌། ནཱ་རོ་མཁའ་སྤྱོད་ཀྱི་གཞུང་ཆུང་ངུ་ཡང༌། དེ་དང་འདྲ་བ་ལ།
ས་ཆེན་གྱི་མཆན་བུར་རྡོ་རྗེས་མཚན་པའི་གྲི་གུག་ཅེས་གསལ་བར་མཛད་པ་ལྟ་བུའོ། །
དྲི་བ་དགུ་པ། རྗེ་བཙུན་བདག་མེད་མའི་བསྟོད་པར། མཚན་མོ་ནམ་མཁའ་འགོག་
-287-

བརྩེ་ཆེན་འོད་སྣང་ལས། གློ་བོ་མཁན་ཆེན་བཀའ་འབུམ། ༼ཅ
པས་ཏེ། །ལྷན་སྐྱེས་ལྷན་སྐྱེས་སྤྱི་གཙུག་ནའོ། །དཀར་པོའི་མཚན་མོ་ཀུན་དྷར་ཨ༔ རྩ་གསུམ་
བདག་མེད་མ་དཔལ་འདུད། །ཅེས་ཡར་ངོའི་བཅུ་དྲུག་པའི་ཆ་ཀུན་ཡུམ་གྱི་སྦྱང་གཞིར་སྦྱར་བ
དང༌། མར་ངོའི་རྣམས་ཡབ་ཁོ་ན་ལ་སྦྱར་བས། འདི་གཉིས་ཀྱི་ཕྲ་རགས་ཀྱི་ཁྱད་པར་གང་
ལགས། ཞེས་པའི་ལན་ནི། རྩ་ བའི་མངོན་པར་རྟོགས་པ་ལས། ། རྩ་ སུམ་ཅུ་རྩ་ གཉིས་ལ་
གནས་ཇི་ལྟར་བར་ཡི་གེ་བཅུ་དྲུག་དང༌། ཚེས་གཅིག་ལ་སོགས་པར་རིམ་པ་དང་རིམ་པ་ལས་
བཟློག་པའི་ཕྱིར་རོ། །ཞེས་བཤད་པའི་དོན། རྗེ་བཙུན་མའི་བསྟོད་པ་འདིར་ཟླ་བ་ཡོངས་
རྫོགས་གཅིག་གི་འཕོ་བ་སོ་གཉིས་སྦྱང་གཞིར་བྱས་ཏེ་ཡུམ་དང་ཡབ་ཀྱིས་སྦྱོང་ཚུལ་འཆད་
པའི་ཚེ། འཕོ་བའི་ཡི་གེ་གཉིས་གཉིས་ལྷ་མོ་གཞན་རྣམས་ཀྱིས་སྦྱོང༌ཞིང༌ ། བཅོ་ལྔ་དང་
གནམ་སྟོང་གི་ཉིན་མོའི་ཨཾ་གཉིས་དང༌། བཅོ་ལྔའི་མཚན་མོའི་ཨ་ཚེག་དྲག་ཅན་ཏེ་གསུམ་ནི་
བདག་མེད་མས་སྦྱོང་ལ། སྦྱང་གཞི་དེ་རྣམས་དགའ་བཞིའི་ཡེ་ཤེས་མངོན་དུ་བྱས་པ་ན། རྩ་སོ་
གཅིག་གིས་ཞུ་བདེའི་ཡེ་ཤེས་མྱོང་བ་དང་རྟོག་པ་དང་བཅས་པ་བཅོ་ལྔ་བསྐྱེད་པས། སྦྱོང་བྱེད་
ལྷ་མོ་ཤེས་རབ་ཀྱི་རང་བཞིན་ཕྲ་བ་ཡིན་ཡང་སྦྱང་གཞི་རགས་པར་བཞག་ལ། གནམ་གང་གི་
མཚན་མོའི་ཡི་གེ་བཅུ་དྲུག་ཨ་ཚེག་དྲག་ཅན་ནི། གཞུང་དེའི་ཡེ་ཤེས་མྱོང་རྟོག་ཅན་མི་སྐྱེད་
པས་སྦྱང་གཞིའི་ངོས་ནས་ཕྲ་བ་ཡིན་ཀྱང༌། སྦྱོང་བྱེད་ཡབ་ཀྱིས་སྦྱངས་པས་ཟུང་དུ་འཇུག་པར་
འགྱུར་རོ། །མདོར་ན་ཟླ་བ་ཡོངས་རྫོགས་ཀྱི་འཕོ་བ་ལ་སྦྱོར་བའི་ཚེ། ཨཱ་ལི་བཅུ་དྲུག་པ་
གནམ་གང་གི་མཚན་མོའི་ཨ་ཚེག་དྲག་ཅན་ཁོ་ན་ཡིན་པས། ཀུན་གྱི་ལྷམ་མ་སྤང་། ཞེས་པའི་
དོན་ཡང་འདི་ཁོ་ན་ལྟར་གནས་སོ། །འདི་ལ་རྣམ་བཤད་ཉི་ཟེར་གྱི་དགོངས་པ་དང་སྦྱར་ན་
དགའ་བ་བཞིའི་ཡེ་ཤེས་ཀྱི་ཕྲ་རགས་ཀྱི་ཁྱད་པར་ལ་སོགས་པ་མང་དུ་སྤྲོས་སུ་ཡོད་མོད་ཀྱིས་
ཧ་ཅང་མངས་པར་འགྱུར་བས་སྐབས་གཞན་དུ་སྤྲོའོ། །
རྨད་བྱུང་ལེགས་བཤད་ངོ་མཚར་གཞུང་རྣམས་ལས། །གཞན་ཟེར་ཟློས་པའི་རྗེས་
-288-

སྡོམ་གསུམ་རབ་དབྱེ་ལས་འཕྲོས་པའི་དྲི་ལན་གྱི་སྐོར།
སུ་མི་བསྙེག་པར། །གནས་དོན་ཇི་བཞིན་དཔྱོད་པའི་བློ་གྲོས་ཀྱིས། །ཟབ་མོའི་སྙིང་པོ་ལེན་པ་
བདག་གིས་མཐོང༌། །རྩོད་དུས་དབང་གིས་དགེ་སྦྱོང་ཚོགས་རྣམས་ཀྱང༌། །རང་གིས་འཚོ་བ་
ཙམ་ཞིག་དོན་གཉེར་ལས། །ལེགས་བཤད་འཚོལ་ལ་ངལ་བ་སུ་ཞིག་མཆིས། །དེ་སླད་ཚུལ་
འདིའང་གཞན་ལ་མཛེས་མིན་མོད། །བློ་གྲོས་རྣམ་པར་དཀར་བའི་ངང་ཚུལ་ལས། །བསྟན་
ལ་གཅེས་པར་འཛིན་པའི་ལྷག་བསམ་གྱིས། །རྣམ་པར་དཔྱད་པའི་དྲི་བའི་རྗེས་མཐུན་ལས།།
རང་གིས་ཅུང་ཟད་ངེས་རྣམས་འདིར་བསྟན་ཏོ། །
ཡུན་རིང་ལེགས་བཤད་འཚོལ་མང་གོམས་པ་དང༌། །གཞན་ཕན་སྙིང་པོར་འཛད་
པའི་ཁུར་ཆེན་པོས། ཁྱོད་ཀྱི་རྣམ་དཔྱོད་ཕྲག་པ་རབ་བརྒྱན་ཏེ། །ཕྲིན་ལས་སྲིད་འཚོའི་བར་དུ་
བསྟན་གྱུར་ཅིག །
འབྱུང་གནས་རྒྱལ་མཚན་དཔལ་བཟང་པོས། བླ་མ་གོང་མ་རྣམས་ཀྱི་གསུང་རབ་ལ་ལན་མང་
ཅེས་པའི་དྲིས་ལན་གྱི་ཡི་གེ་འདི་ཡང་དགེ་སློང་བསོད་ནམས་ལྷུན་གྲུབ་ལེགས་པའི་
དུ་མཐོང་ཞིང་ཐོས་པའི་ལམ་བྱང་བར་བྱས་ནས་རང་གིས་ངེས་པ་རྣམས་ལན་དུ་བྲིས་པའོ། །
མངྒ་ལཾ། དགེའོ།། །།
གང་ཞིག་རིང་ནས་མུན་སྤྲུལ་གོམས་པའི་དྲི་མའི་ཚོགས་ཆེན་མི་ཟད་དང༌། །རྟོག་
གེའི་ཆང་གིས་རྟག་པར་མྱོས་པས་བློ་གྲོས་འགྲམ་གནག་གྱུར་རྣམས་ལ། །རིགས་པའི་མིག་
ཅན་ཚུལ་གཉིས་རིག་པའི་གཤོག་རླབས་ཅན། །ཚིག་དོན་རབ་ཟབ་སྙེ་མའི་ཁུར་ལྡན་གཞུང་
འདིས་དྲི་བསུང་ཀུན་ནས་བསང་།། །།
-28